Izložba 'Living American' (8/7/04) - 2004-07-07
Amerika se često opisuje kao zemlja koja useljenike dočekuje dobrodošlicom; newyorški Muzej useljeništva pokazuje da je život pridošlic
Većina današnjih useljenika u Ameriku su ljudi iz Azije i Meksika. Prije stotinu godina, prevladavali su useljenici iz Europe. No, iskustva pridošlica – i danas kao i jučer - u načelu vrlo su slična. Sin Yen Ling prva je u svojoj obitelji rođena u Sjedinjenim Državama. Baka joj je u Ameriku iz Hong Konga stigla prije trideset godina. "Kada je došla u Ameriku imala je 53 godine. Počela je raditi u tvornici odjeće, ovdje u kineskoj četvrti. Prve godine je zaradila samo 500 dolara – uopće mi nije jasno kako je preživjela s tako malo novca" - kaže Sin Yen Ling. No, nakon par godina njezinoj se baki plaća utrostručila. Zaštedjela je dvije tisuće dolara da iz Hong Konga dovede kćerku – majku Sin Yen Ling. Sin Yen Ling je odvjetnica i pomaže strancima da dobiju status legalnog useljenika. Kaže da je iskustva njezine bake i mame inspiriraju u obavljanju njezine profesije. Shaheen Azeem je u Ameriku došao iz Gvajane, kao dijete. Za njega je dolazak u Ameriku povezan s osjećajem gubitka i stresa. "Preseliti se i jedne zemlje u drugu za djecu zna biti vrlo teško. Tu je stres, nostalgija, strah – kada vas razdvoje od prijatelja, od ljudi s kojima ste rasli...Odjednom ste na nekom drugom, mnogo drugačijem mjestu." Iskustva Shaheen Azeema i Sin Yen Ling dokumenirana su u okviru stalnog postava Muzeja useljeništva na Lower East Side, na newyorškom Manhattanu. Izložbu je postavila Chanika Svetvilas, koja je u Ameriku došla iz Tajlanda. "Izložba povezuje staro i novo prošlost i sadašnjost. Problemi i izazovi današnjih useljenika u Ameriku nisu mnogo drugačiji od problema s kojima su se susretali useljenici u prošlom stoljeću. Život useljenika je stalna borba, ali iseljenici su u pravilu vrlo čvrsti, tvrdoglavi i otporni ljudi" - kaže Chanika Svetvilas. Ona objašnjava da joj je pri postavljanju izložbe jedan od glavnih ciljeva bio predstaviti temeljnu kontradikciju s kojom se susreću gotovo svi useljenici u Ameriku: naime, Amerika se često opisuje kao zemlja koja useljenike dočekuje dobrodošlicom. Međutim, činjenica jest da je život pridošlica često vrlo težak, od problema sa zapošljvanjem pa do problema očuvanja vlastitog identiteta – kaže ova naturalizirana Amerikanka.